૧ જુલાઈ,૨૦૧૫ના રોજ વડા પ્રધાને લૉન્ચ કરેલા ‘ડિજિટલ ઈન્ડિયા’ પ્રોજેક્ટ અંતર્ગત તમામ સરકારી સંસ્થાનો અને વહીવટી કચેરીઓની સાથે દેશના ગ્રામીણ વિસ્તારોને પણ ઈન્ટરનેટ સાથે જોડવાનું આહ્વાન કરાયું હતું. જેને અનુલક્ષીને ગૂગલ ઈન્ડિયા તથા ટાટા ટ્રસ્ટ દ્વારા દેશનાં ગામડાંમાં મહિલાઓને ઈન્ટરનેટ સાથે જોડવાનું બીડું ઝડપવામાં આવ્યું છે. ઈન્ટરનેટ અને સ્માર્ટફોનના આ જમાનામાં ગ્રામીણ મહિલાઓ પાછળ ન રહી જાય તે માટે સર્ચ જાયન્ટ ગૂગલે રતન ટાટા ફાઉન્ડેશનના સહકારથી જુલાઈ ૨૦૧૫માં જ ‘ઈન્ટરનેટ સાથી’ પ્રોજેક્ટ અમલમાં મૂક્યો હતો. આ પ્રોજેક્ટ માટે ટાટા ટ્રસ્ટે ગૂગલ ઈન્ડિયા અને ઈન્ટેલ સાથે મળીને એક વિશિષ્ટ સાઈકલનું નિર્માણ કર્યું છે. સાઈકલના પાછળના ભાગે એક પેટી બનાવાઈ છે, જેમાં બે સ્માર્ટફોન, બે ટૅબલેટ સાથે પાવરબેંકની સુવિધા રખાઈ છે અને એક જમ્બો છત્રી પણ ગોઠવવામાં આવી છે. ગામડાંઓમાં મહિલાઓ આ સાઈકલ લઈને શેરી-મહોલ્લામાં ફરે છે અને મહિલાઓને એકઠી કરીને સ્માર્ટફોન અને ઈન્ટરનેટનો ઉપયોગ કરતાં શીખવે છે.